แบบ 56 - 1

ส่วนที่ 1

  ข้อมูลสรุป (Executive Summary)

  บริษัท ซีฟโก้ จำกัด (มหาชน) (บริษัท) มีชื่อเป็นภาษาอังกฤษว่า SEAFCO Public Company
  Limited จดทะเบียนก่อตั้งเป็นบริษัทจำกัดเมื่อวันที่ 19 ธันวาคม 2517
  โดยเกิดจากการรวมตัวของวิศวกร 3 คน คือ นายณรงค์ ทัศนนิพันธ์ นายทัชชะพงศ์
  ประเวศวรารัตน์ และนายทรงศักดิ์ วิสุทธิพิทักษ์กุล
  ซึ่งมีประสบการณ์มายาวนานในวงการธุรกิจการทำเสาเข็มเจาะขนาดใหญ่ในประเทศ
  จนเป็นที่รู้จักและยอมรับโดยทั่วไปของผู้ออกแบบ บริษัทวิศวกรที่ปรึกษาและเจ้าของโครงการต่างๆ

  บริษัทดำเนินธุรกิจให้บริการเสาเข็มเจาะและงานกำแพงกันดินประเภท Diaphragm Wall
  ซึ่งเป็นส่วนสำคัญในการวางรากฐานสำหรับการก่อสร้างอาคารและโครงสร้างพื้นฐาน โดย ในปี
  2549 มีสัดส่วนของงานจากภาคเอกชนเป็นส่วนใหญ่ หรือคิดเป็นสัดส่วนร้อยละ 87 เช่น
  งานฐานรากอาคาร สำนักงาน อาคารชุด โรงแรม ห้างสรรพสินค้า ส่วนที่เหลืออีกร้อยละ 13
  มาจากภาครัฐบาล เช่น อาคารจอดรถใต้ดินและถนน เป็นต้น
  ซึ่งอาจเป็นการประมูลงานโดยตรงกับเจ้าของโครงการ หรือ ประมูลงานโดยการรับเหมาช่วง
  นอกจากนี้บริษัทยังมีบริการปรับปรุงคุณภาพดิน, บริการทดสอบเสาเข็ม และในปี 2549
  นี้ได้มีการขยายรับงานเพิ่มซึ่งเป็นการต่อยอดจากการบริการเสาเข็มเจาะและกำแพงกันดิน
  คืองานบริการฐานราก

  นอกจากนี้ บริษัทได้ลงทุนในบริษัท ซีฟโก้ คอนสตรัคชั่น จำกัด โดยมีสัดส่วนการถือหุ้นร้อยละ
  99.94 ของทุนชำระแล้ว 1 ล้านบาท
  เพื่อประกอบธุรกิจรับเหมาก่อสร้างทั่วไปสำหรับงานก่อสร้างขนาดเล็กและขนาดกลาง
  ปัจจุบันยังมิได้ดำเนินธุรกิจใดๆ นอกจากนี้บริษัทมีกิจการร่วมค้ากับบริษัท ประยูรชัย (1984)
  จำกัด เพื่อรับเหมาโครงการก่อสร้างทางลอดกลับรถยนต์บนถนนพัฒนาการกับกรุงเทพมหานคร
  ซึ่งปัจจุบันได้ดำเนินโครงการดังกล่าวเสร็จสิ้นแล้ว
  ทั้งนี้บริษัทไม่มีนโยบายจะใช้กิจการร่วมค้าฯดังกล่าวประมูลงานอื่นๆ อีกในอนาคต

ในช่วงตั้งแต่ปี 2547 ถึง 2549 บริษัทมีรายได้รวมเท่ากับ 994 ล้านบาท 1,099 ล้านบาท และ
2,314 ล้านบาท ตามลำดับ โดยส่วนใหญ่เป็นรายได้จากการรับจ้าง หรือคิดเป็นสัดส่วนร้อยละ 99
เท่ากันทั้ง 3 ปี ทั้งนี้หากพิจารณาโครงสร้างรายได้จากการรับจ้าง
ซึ่งส่วนใหญ่เป็นงานเสาเข็มเจาะและงานกำแพงกันดิน และงานก่อสร้างโครงสร้าง
พบว่ารายได้จากงานประเภทเสาเข็มเจาะและงานกำแพงกันดินมีสัดส่วนประมาณร้อยละ 83 ร้อยละ
77 และ ร้อยละ 73 สัดส่วนของงานก่อสร้างโยธาในช่วง ตั้งแต่ปี 2547 ถึง 2549
มีสัดส่วนร้อยละ 14 ร้อยละ 19 และร้อยละ 7 และในปี 2549
มีรายได้ค่าบริการเพิ่มในส่วนของรายได้ค่าบริการงานฐานรากและรายได้ปรับปรุงคุณภาพดิน
โดยมีสัดส่วนรายได้ร้อยละ 13 และร้อยละ 1 ตามลำดับ บริษัทคาดว่ารายได้ค่าบริการฐานราก
และงานปรับปรุงคุณภาพดิน จะเป็นส่วนที่ช่วยให้บริษัทมีการเติบโตของรายได้มากยิ่งขึ้น
จะเห็นว่าอัตราการเติบโตของรายได้ของบริษัทเติบโตขึ้นทุกๆปี โดยที่ปี 2548 เติบโตจากปี 2547
ร้อยละ 11 และในปี 2549 เติบโตจากปี 2548 ร้อยละ 110 จะเห็นว่าในปี 2549
เติบโตขึ้นมาเป็นจำนวนมากแบบก้าวกระโดด ในส่วนของกำไรขั้นต้นในปี 2547 และปี 2548
มีมูลค่า 163 ล้านบาท และ 162 ล้านบาท ในปี 2549 มีมูลค่าเพิ่มขึ้นมาที่ 320 ล้านบาท
ซึ่งเพิ่มขึ้นคิดเป็นร้อยละ 97 เมื่อเทียบกับปี 2548

สำหรับกำไรสุทธิปี 2547 – 2549 บริษัทมีกำไรสุทธิเท่ากับ 81 ล้านบาท 67 ล้านบาท และ 163
ล้านบาท ซึ่งในปี 2549 บริษัทมีกำไรสุทธิเพิ่มมากกว่าปี 2548 ถึงร้อยละ 143
ในส่วนของอัตรากำไรสุทธิ เท่ากับร้อยละ 8 ร้อยละ 6 และร้อยละ 7 ตามลำดับ

เมื่อวันที่ 7 กรกฎาคม 2547 มีมติที่ประชุมวิสามัญผู้ถือหุ้น ให้ลดทุนจดทะเบียนจากเดิม 210
ล้านบาท เป็น 160 ล้านบาท และเพิ่มทุนจำนวน 55 ล้านบาท ( หุ้นสามัญ 55 ล้านหุ้น มูลค่าหุ้นละ
1 บาท) โดยจัดสรรหุ้นเพิ่มทุน 50 ล้านหุ้น เสนอขายต่อประชาชนทั่วไป
และส่วนที่เหลือสำรองไว้เพื่อการรองรับการใช้สิทธิตามใบสำคัญแสดงสิทธิซื้อหุ้นสามัญของบริษัทให้แก่กรรมการและพนักงาน
จำนวน 5 ล้านหุ้น โดยไม่คิดมูลค่า อัตราการใช้สิทธิ 1 หน่วยต่อ 1 หุ้นสามัญ ราคาใช้สิทธิเท่ากับ
5 บาทต่อหุ้น อายุ 3 ปีนับแต่วันที่ออกใบสำคัญแสดงสิทธิ และเมื่อวันที่ 15 ตุลาคม 2547 บริษัทฯ
ได้ออกใบสำคัญแสดงสิทธิให้กับกรรมการและพนักงานของบริษัท

เมื่อวันที่ 31 ตุลาคม 2548
เป็นวันใช้สิทธิของใบสำคัญแสดงสิทธิที่จะซื้อหุ้นสามัญที่ขายให้แก่กรรมการและพนักงานของบริษัท
ครั้งที่ 1
ผลของการใช้สิทธิซื้อหุ้นสามัญปรากฎว่าไม่มีผู้มาใช้สิทธิแปลงสภาพใบสำคัญแสดงสิทธิเป็นหุ้นสามัญ
ในครั้งที่ 1 นี้

เมื่อวันที่ 28 เมษายน 2549
เป็นวันใช้สิทธิของใบสำคัญแสดงสิทธิที่จะซื้อหุ้นสามัญที่ขายให้แก่กรรมการ
และพนักงานของบริษัทครั้งที่ 2 ผลของการใช้สิทธิซื้อหุ้นสามัญ
ปรากฎว่าไม่มีผู้มาใช้สิทธิแปลงสภาพใบสำคัญแสดงสิทธิเป็นหุ้นสามัญในครั้งที่ 2 นี้

เมื่อวันที่ 31 ตุลาคม 2549
เป็นวันที่ใช้สิทธิของใบสำคัญแสดงสิทธิที่จะซื้อหุ้นสามัญที่ขายให้แก่กรรมการ และพนักงานของบริษัท
ครั้งที่ 3 ผลของการใช้สิทธิซื้อหุ้นสามัญปรากฏว่ามีผู้ใช้สิทธิจำนวน 20 ราย
จำนวนใบสำคัญแสดงสิทธิที่ใช้สิทธิครั้งนี้ 1,518,000 หน่วย จำนวนใบสำคัญแสดงสิทธิที่คงเหลืออยู่
3,482,000 หน่วย จำนวนหุ้นสามัญที่จัดสรรเพื่อการใช้สิทธิครั้งนี้ 1,518,000 หุ้น
จำนวนคงเหลือของหุ้นสามัญที่จัดสรรเพื่อรองรับการใช้สิทธิของใบสำคัญแสดงสิทธิ 3,482,000 หุ้น
จำนวนเงินที่ได้รับจากการใช้สิทธิซื้อหุ้นสามัญของใบสำคัญแสดงสิทธิในครั้งนี้จำนวนเงินรวม
7,590,000.00 บาท